P-74/08
Natisni
Opravilna št.:
P-74/08
Datum odločitve:
17. 12. 2008
ECLI:
ECLI:SI:USRS:2008:P.74.08
Akt:
Spor o pristojnosti
Izrek:
Pobuda za rešitev spora glede pristojnosti med Okrajnim sodiščem v Postojni in Postajo prometne policije Postojna se zavrže.
Evidenčni stavek:
Na podlagi tretjega odstavka 61. člena Zakona o Ustavnem sodišču lahko pobudo za rešitev spora o pristojnosti vloži tudi stranka v postopku, zaradi katerega je prišlo do spora o pristojnosti. Iz pobudnikove vloge je razvidno zgolj njegovo mnenje, da za odločanje o prekršku ni pristojno Okrajno sodišče v Postojni, temveč Postaja prometne policije Postojna. Ker ne gre niti za pozitivni niti za negativni kompetenčni spor, niso izpolnjeni pogoji za odločanju o sporu glede pristojnosti. Zato je Ustavno sodišče pobudo za rešitev spora o pristojnosti zavrglo.
Geslo:
1.5.51.3.1 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Zavrženje, ker ne gre za spor o pristojnosti.
1.2.51.7.1 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Posameznik.
Pravna podlaga:
Člen 25.3, 49.1, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Denis Murn, Vrhnika
Datum vloge:
17. 11. 2008
Vrsta odločitve:
sklep
Vrsta rešitve:
zavrženje
Dokument:
US28469
Dokument v PDF obliki:
P-74-08.pdf
79 KB
Prenesite datoteko
P-74/08-4
17. 12. 2008
SKLEP
Ustavno sodišče je v postopku za preizkus pobude Denisa Murna, Vrhnika, o rešitvi spora glede pristojnosti na seji 17. decembra 2008
sklenilo:
Pobuda za rešitev spora glede pristojnosti med Okrajnim sodiščem v Postojni in Postajo prometne policije Postojna se zavrže.
Obrazložitev
1. Pobudnik navaja, da na podlagi obdolžilnega predloga Postaje prometne policije Postojna[1] zoper njega teče postopek o prekršku pred Okrajnim sodiščem v Postojni. Iz obdolžilnega predloga naj bi izhajalo, da je storil prekršek po točki d) sedmega odstavka 32. člena Zakona o varnosti cestnega prometa (Uradni list RS, št. 83/04 in nasl. – v nadaljevanju ZVCP-1). Meni, da Okrajno sodišče v Postojni za odločanje na podlagi obdolžilnega predloga ni pristojno, ker naj bi storil le prekršek iz točke c) sedmega odstavka 32. člena ZVCP-1. Za odločanje o slednjem naj bi bil pristojen prekrškovni organ, tj. Postaja prometne policije Postojna. Ustavnemu sodišču predlaga, naj o sporu glede pristojnosti odloči tako, da za odločanje o prekršku določi pristojnost Postaje prometne policije Postojna.
2. Na podlagi tretjega odstavka 61. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko pobudo za rešitev spora o pristojnosti vloži tudi stranka v postopku, zaradi katerega je prišlo do spora o pristojnosti. V obravnavanem primeru ne gre niti za pozitivni niti za negativni kompetenčni spor. Iz pobudnikove vloge je namreč razvidno zgolj njegovo mnenje, da za odločanje o prekršku ni pristojno Okrajno sodišče v Postojni, temveč prekrškovni organ, ki mu je obdolžilni predlog odstopil. Da bi do spora prišlo, bi se za nepristojnega morala izreči tako prekrškovni organ kot sodišče. Pobudnikovo mnenje o nepristojnosti sodišča za odločanje v postopku o prekršku pa ne pomeni, da je nastal spor glede pristojnosti, zato je Ustavno sodišče pobudo zavrglo.
3. Ustavno sodišče je sprejelo ta sklep na podlagi tretjega odstavka 25. člena v zvezi s prvim odstavkom 49. člena ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik
Opomba:
[1] Obdolžilni predlog Postaje prometne policije Postojna št. 2240-410/2008/1 z dne 12. 6. 2008.